Но как звучи бургаският диалект, на който говорят Аспарух, Пешо Слепия и останалите герои, на английски? Говорът, именно една от най-смешните части в сериала, не може да бъде предаден, но явно историите са достатъчно добри, за да привлекат внимание и на хора, които не говорят български. "В началото някои от зрителите бяха потресени от начина, по който се говори в сериала – с типични несебърски израз и акцент, но всички така свикнаха с тях, че сега феновете са единодушни, че не искат да променяме гласовете. Все пак действието се развива в Несебър и трябва да е автентично, както Ники Илиев вкара в "Чужденецът" говор от село Лещен", коментира Неделчо.

След единадесет години в София самият той е запазил произношението си от родния Несебър, както и приятелите си оттам. Смее се, че сърдити няма и никой не се е засегнал от забавните истории, въпреки че именно близките от детството му служат за прототипи на героите. "Пешо Слепия е събирателен образ от няколко души, в Аспарух съм вложил някои от чертите на един мой добричък приятел. Представям си как си говорят и как биха реагирали на определена ситуация и така доразвивам сюжета."

Много често хора, които не са гледали сериите, сравняват Българ с Бай Ганьо. "Това е заради облеклото му – нарочно го нарисувах така, но ще видите, че той няма нищо общо – напротив, Българ е глуповат и наивен. Стремя се да правя епизодите така, че да бъдат смешни не само за българската среда", обяснява Неделчо. Все пак в него има много характерни за нашата действителност ситуации. Например в седми епизод – "Мандибула", се оказва, че водещият на риалити шоуто "Българ" Билко Бибитков работи и в мястото за спортни залагания "Евротенис". Обяснението е "кой в България работи само една работа". "Мислех си, че това е само българско или поне балканско явление, но чух същата реплика и във френски филм, явно всеки си мисли, че е уникален", смее се режисьорът.